เซ็ตเทรดคว้ารางวัลเว็บไซต์ยอดเยี่ยม
เซ็ตเทรดคว้ารางวัลเว็บไซต์ ยอดนิยมในหมวดการธนาคาร-การเงิน 7 ปีซ้อน จากการจัดอันดับเว็บไซต์ที่มีสถิติการเยี่ยมชมตลอดทั้งปีสูงสุด โดยทรูฮิต
31 พ.ค. 2553

เซ็ตเทรดคว้ารางวัลเว็บไซต์ ยอดนิยมในหมวดการธนาคาร-การเงิน 7 ปีซ้อน จากการจัดอันดับเว็บไซต์ที่มีสถิติการเยี่ยมชมตลอดทั้งปีสูงสุด โดยทรูฮิต
นางเกศรา มัญชุศรี ผู้ช่วยผู้จัดการ กลุ่มงานการตลาด ตลาดหลักทรัพย์แห่งประเทศไทย เปิดเผยว่าเว็บไซต์ www.settrade.com ได้รับรางวัลเว็บไซต์ยอดนิยมอันดับ 1 ในหมวดการธนาคาร-การเงิน (The Most Visited Finance Site) ติดต่อกันเป็นปีที่ 7 นับตั้งแต่ปี 2546 เป็นต้นมา จากการจัดอันดับของสำนักบริการเทคโนโลยีสารสนเทศภาครัฐ (สบทร.) ผู้จัดทำระบบทรูฮิต ซึ่งได้รับการยกย่องในเรื่องมาตรฐานการจัดอันดับเว็บไซต์ไทย โดยรางวัล Truehits Web Awards 2009 เป็นรางวัลประกาศเกียรติคุณสำหรับเว็บไซต์ยอดนิยม 50 อันดับแรกจากทั่วประเทศ และเว็บไซต์ยอดนิยมอันดับ 1 ในแต่ละหมวด
"รางวัลเว็บไซต์ยอดนิยมอันดับ 1 หมวดการธนาคาร -การเงิน ที่ได้รับต่อเนื่องมาเป็นปีที่ 7 นี้ นับเป็นความภาคภูมิใจและเป็นสิ่งยืนยันถึงความมุ่งมั่นของตลาดหลักทรัพย์ฯ ต่อการพัฒนาปรับปรุงเนื้อหาและมาตรฐานของการนำเสนอข้อมูลให้แก่ผู้ลงทุนและประชาชนที่สนใจเรื่องการลงทุนอย่างต่อเนื่อง 
ในปี 2552 ที่ผ่านมา บริษัท ฯ ได้ปรับโฉมเว็บไซต์ www.settrade.com ใหม่ เพื่อเป็นศูนย์กลางแหล่งรวมข้อมูลการลงทุนที่ครอบคลุมทุกตลาด ได้แก่ ตลาดตราสารทุน (SET และ mai) ตลาดตราสารหนี้ (BEX) ตลาดอนุพันธ์ (TFEX) รวมถึงข้อมูลสินค้าใหม่ เช่น Gold Futures และ ตลาดสินค้าเกษตรล่วงหน้า (AFET)   รวมทั้งข้อมูลของกองทุนรวม (Mutual Fund) และเว็บไซต์นี้ยังเป็นศูนย์กลางของข้อมูลเศรษฐกิจ ข่าวสาร บทวิเคราะห์ ที่เชื่อถือได้ ซึ่งจะเป็นประโยชน์ต่อผู้ลงทุน ทั้งในส่วนของผู้ที่ เริ่มต้นศึกษาวิธีการลงทุนและผู้ลงทุนที่ต้องการติดตามข้อมูลเศรษฐกิจที่เป็นปัจจุบัน   โดยพบว่าเว็บไซต์นี้ได้รับความนิยมเพิ่มมากขึ้นถึง  32.10 %  ในปี 2552 ซึ่งมีจำนวนผู้เข้าชมเว็บไซต์ถึง 47,000 คนต่อวัน (โดยนับจาก Unique IP ซึ่งเป็นหน่วยมาตรฐานการวัดความนิยมของเว็บไซต์ในปัจจุบัน)”นางเกศรา กล่าว
“ทีมงานจัดทำเว็บไซต์ www.settrade.com  ยังได้ปรับปรุงเพิ่มเติมเนื้อหาให้มีความหลากหลายมากขึ้น โดยได้เพิ่มเว็บบล็อกการลงทุน ที่นำเสนอความคิดเห็นและบทความด้านการลงทุน ของผู้เชี่ยวชาญที่พร้อมแลกเปลี่ยนความรู้ ประสบการณ์และกลยุทธ์การลงทุนต่างๆ กับบล็อกเกอร์ชั้นนำของประเทศ และยังเป็นแหล่งรวมข้อมูลบทวิเคราะห์ บทวิจัยและบทความจากแหล่งข้อมูลที่น่าเชื่อถือกว่า 70 แห่ง  โดยได้รับความร่วมมือจากบริษัทหลักทรัพย์ บริษัทหลักทรัพย์จัดการกองทุน  และสถาบันวิจัยชั้นนำ   เว็บไซต์ settrade.com มีความตั้งใจในการนำเสนอข้อมูลเพื่อการลงทุนซึ่งเป็นรากฐานที่สำคัญในการส่งเสริมศักยภาพของผู้ลงทุนไทย  และยังอำนวยความสะดวกในการเข้าถึงข้อมูลทุกประเภทการลงทุนจากแหล่งข้อมูลเดียว (One -Stop-Service )  นางเกศรากล่าวเสริม